Karen Hækkerup (S), 2014-05-20:
Tak for det.
Jeg tror, det var godt at få ordene med på vejen for, hvordan man ser på sagen i Grønland.
Men der blev også stillet nogle spørgsmål, og dem vil jeg selvfølgelig gerne forsøge at komme med nogle fornuftige svar på.
Men tak til alle for en overvejende positiv modtagelse af lovforslaget.
Jeg tror, vi alle sammen er enige i, at vi skal styrke kompetencerne og styrke fagligheden og få nedbragt sagspuklerne, og at vi også er glade for, at det er et synspunkt, som man også i Grønland i den grad har arbejdet for, altså at det er der, man gerne vil nå hen, og det hjælper vi selvfølgelig meget gerne med til og står ved vores ansvar i den forbindelse.
Der har været nogle forskellige spørgsmål, som har været rejst.
Et af dem blev rejst af bl.a. SF, men også af andre, og det vedrører sagspuklernes størrelse – ingen bukser her!
Sagspuklernes størrelse har været lidt til debat, og der har været lidt tvivl om, hvad efterslæbet har været i forbindelse med sagsbehandlingstiden.
Der er stillet nogle skriftlige spørgsmål, og jeg forstod også, at man ville afvente og se, når de kom.
Om man måske endda også ville afvente sin stillingtagen til lovforslaget, ved jeg ikke, men jeg kan i hvert fald sige, at det uanset hvad er Justitsministeriets vurdering, at der her og nu er brug for en akut indsats, og det er det, som det her er udtryk for.
Så om det rigtige tal er 6.000 eller 8.000, er svært at sige, men vi ved, at der er sagspukler, vi ved, at ventetiden er for lang, og derfor er der behov for en indsats med de her forskellige elementer, som altså skal gøre, at folk kan få deres sager behandlet hurtigere.
Der kommer jeg i virkeligheden så direkte tilbage til fru Doris Jakobsen, som stillede spørgsmålet: Hvad med retssikkerheden?
Og det er en del af retssikkerheden, at man også kan se, at der kommer et tidspunkt, hvor der kommer en afklaring.
Uanset om man så vil blive dømt skyldig eller ikkeskyldig, er der nødt til at være et tidspunkt, hvor man ved, at nu er det overstået, nu er der truffet en afgørelse.
Så retssikkerheden er for mig også rigtig vigtig som et element i det her, der handler om, hvad vi kan gøre for internt at hjælpe den grønlandske ret med at få et system, der får sagerne behandlet hurtigere, for der er også dårlig retssikkerhed i, at sager bliver forældede, eller at der går for lang tid.
Så det her er et element i i det hele taget at få sagerne behandlet, og derfor er det i mine øjne et rigtig, rigtig godt spørgsmål.
Fru Doris Jakobsen stillede også et spørgsmål vedrørende anstaltspladser, og det vil jeg gerne have lov til at vende tilbage med skriftligt, men i øvrigt også svare, at vi jo også, i forbindelse med at der kommer et fængsel i Grønland, vil se på en helt anderledes normering i det grønlandske system.
Det er jeg rigtig, rigtig glad for, for det har været et ønske fra Grønlands side i mange år, altså at man kan få nedlagt den afdeling, vi har ved fængslerne i Danmark, og at man kan få lov til at hjemtage nogle af de fanger, som i dag bliver nødt til at afsone hernede, langt væk fra deres familier og venner.
Så det er heldigvis også på plads, og det glæder jeg mig rigtig meget over.
Med de ord vil jeg sige i forhold til den bekymring, der var om tallene, som flere rejste, og som jeg også lagde mærke til flere hæftede sig ved, det gode, at vi inden udgangen af 2017 igen vil anmode Rådet for Grønlands Retsvæsen om at overveje, om der er grundlag for at føre behandlingen af de civile sager tilbage til kredsretterne.
Jeg tror, der var en enkelt, der sagde, at når den først er havnet her, kommer den aldrig tilbage.
Men sådan er det nu ikke i min verden.
Den kan komme tilbage, hvis det giver mening, og hvis det er der, kompetencen ligger bedst.
Her og nu er der behov for en akutindsats, og så følger vi det op derefter. Så tak for en positiv behandling.